สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 28 ส.ค.60
29 ส.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (28 ส.ค.) โดยหุ้นกลุ่มพลังงานและกลุ่มประกันปรับตัวลง เนื่องจากความวิตกกังวลเกี่ยวกับผลกระทบของพายุเฮอร์ริเคน “ฮาร์วีย์” อย่างไรก็ตาม ดัชนี Nasdaq ปิดในแดนบวก โดยได้แรงหนุนจากการพุ่งขึ้นของหุ้นกลุ่มเทคโนโลยี
ดัชนีเฉลี่ยอุตสาหกรรมดาวโจนส์ปิดที่ 21,808.40 จุด ลดลง 5.27 จุด หรือ -0.02% ดัชนี S&amp;P500 ปิดที่ 2,444.24 จุด เพิ่มขึ้น 1.19 จุด หรือ +0.05% และดัชนี Nasdaq ปิดที่ 6,283.02 จุด เพิ่มขึ้น 17.37 จุด หรือ +0.28%
 
ตลาดหุ้นยุโรปปิดลบ เมื่อคืนนี้ (28 ส.ค.) โดยหุ้นกลุ่มพลังงานร่วงลงหลังจากมีรายงานว่า ความรุนแรงของพายุเฮอร์ริเคนฮาร์วีย์ที่พัดถล่มรัฐเท็กซัสของสหรัฐ ได้ส่งผลให้บริษัทพลังงานหลายแห่งต้องปิดโรงกลั่นในพื้นที่ดังกล่าว นอกจากนี้ การแข็งค่าของสกุลเงินยูโรยังส่งผลให้นักลงทุนวิตกกังวลเกี่ยวกับผลกำไรของบริษัทส่งออกในยุโรป
ดัชนี Stoxx Europe 600 ลดลง 0.5% ปิดที่ 372.29 จุด
ดัชนี CAC-40 ตลาดหุ้นฝรั่งเศสปิดที่ 5,079.75 จุด ลดลง 24.58 จุด หรือ -0.48% ดัชนี DAX ตลาดหุ้นเยอรมันปิดที่ 12,123.47 จุด ลดลง 44.47 จุด หรือ -0.37% ส่วนตลาดหุ้นลอนดอนปิดทำการในวันจันทร์ที่ 28 ส.ค. เนื่องในวันหยุดธนาคารของอังกฤษ
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง เมื่อคืนนี้ (28 ส.ค.) เนื่องจากความรุนแรงของพายุเฮอร์ริเคน “ฮาร์วีย์” ได้ส่งผลให้โรงกลั่นหลายแห่งในรัฐเท็กซัสต้องปิดดำเนินงาน และส่งผลกระทบต่อการผลิตเชื้อเพลิง ซึ่งเป็นเหตุให้น้ำมันดิบที่รอเข้าสู่กระบวนการกลั่นเป็นเชื้อเพลิงนั้น มีปริมาณสูงขึ้น
สัญญาน้ำมันดิบ WTI ส่งมอบเดือนต.ค. ลดลง 1.30 ดอลลาร์ หรือ 2.7% ปิดที่ 46.57 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. ลดลง 52 เซนต์ หรือ 1% ปิดที่ 51.89 ดอลลาร์/บาร์เรล
 
สัญญาทองคำตลาดนิวยอร์กปิดพุ่งขึ้น แตะระดับสูงสุดในรอบ 11 เดือนเมื่อคืนนี้ (28 ส.ค.) โดยได้แรงหนุนจากสกุลเงินดอลลาร์สหรัฐที่อ่อนค่าลงเมื่อเทียบกับสกุลเงินหลักๆ อันเป็นผลมาจากความวิตกกังวลเกี่ยวกับผลกระทบของพายุเฮอร์ริเคน “ฮาร์วีย์”
สัญญาทองคำตลาด COMEX (Commodity Exchange) ส่งมอบเดือนธ.ค. พุ่งขึ้น 17.40 ดอลลาร์ หรือ 1.34% ปิดที่ระดับ 1,315.30 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 39.2 เซนต์ หรือ 2.3% ปิดที่ 17.441 ดอลลาร์/ออนซ์
สัญญาพลาตินัมส่งมอบเดือนต.ค. พุ่งขึ้น 10.20 ดอลลาร์ หรือ 1.04% ปิดที่ 989.30 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 5.90 ดอลลาร์ หรือ 0.6% ปิดที่ 932.35 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (28 ส.ค.) ขณะนักลงทุนซึมซับถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) และนายมาริโอ ดรากี ประธานธนาคารกลางยุโรป (ECB) ในที่ประชุมเศรษฐกิจประจำปีของเฟดที่เมืองแจ็กสัน โฮล โดยทั้งสองไม่ได้ส่งสัญญาณถึงทิศทางนโยบายการเงินในอนาคตแต่อย่างใด นอกจากนี้ ดอลลาร์ยังถูกกดดันจากกระแสความวิตกกังวลเกี่ยวกับผลกระทบจากอิทธิพลของพายุเฮอร์ริเคน “ฮาร์วีย์” ที่พัดถล่มรัฐเท็กซัสของสหรัฐ และสร้างความเสียหายอย่างรุนแรง
ยูโรแข็งค่าขึ้นเมื่อเทียบกับดอลลาร์ ที่ระดับ 1.1980 ดอลลาร์ จากระดับ 1.1876 ดอลลาร์ ในขณะที่ปอนด์แข็งค่าขึ้นแตะ 1.2941 ดอลลาร์ จากระดับ 1.2875 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7971 ดอลลาร์ จากระดับ 0.7935 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 109.11 เยน จากระดับ 109.29 เยน และอ่อนค่าลงเมื่อเทียบกับฟรังก์สวิส ที่ระดับ 0.9550 ฟรังก์สวิส จากระดับ 0.9574 ฟรังก์สวิส